Ευθεία απειλή κατά του Κυριάκου Μητσοτάκη εξαπέλυσε ηγετικό στέλεχος της αναρχικής ομάδας Ρουβίκωνας.

Συγκεκριμένα, με ανάρτηση στην προσωπική του σελίδα στο Facebook αναφέρει χαρακτηριστικά: «Ό,τι είναι να πούμε στον Μητσοτάκη, θα του το πούμε από κοντά και σύντομα».

Η ανάρτηση στο Facebook:

«Ο Μητσοτάκης έβγαλε τηλεοπτικό διάγγελμα για μας. Το ακροδεξιό νεοφιλελεύθερο υβρίδιο της Νέας Δημοκρατίας στα καλύτερά του. Εμείς δεν βγάζουμε διαγγέλματα. Ότι είναι να πούμε στον Μητσοτάκη, θα του το πούμε από κοντά και σύντομα».

Η απάντηση Μητσοτάκη από το βήμα της Βουλής

Με τη βία και τις επιθέσεις σε Μπουτάρη και ΣτΕ ξεκίνησε την ομιλία του στη Βουλή ο Κυριάκος Μητσοτάκης.

Αναφέρθηκε στην έξαρση της «τυφλής βίας» κατά Μπουτάρη και τους βανδαλισμούς στο ΣτΕ, κάνοντας λόγο για «διπλό χτύπημα». «Η καταδίκη πρέπει να είναι απόλυτη χωρίς αστερίσκους και χωρίς υπεκφυγές. Αυτό πράξαμε ως υπεύθυνο κόμμα από την πρώτη στιγμή» είπε ο πρόεδρος της ΝΔ και απευθυνόμενος στον ΣΥΡΙΖΑ είπε: «Είναι η ώρα να αναμετρηθείτε με το αμαρτωλό παρελθόν σας και τους αγανακτισμένους που τυχοδιωκτικά ενσωματώσατε και κυνικά αξιοποιήσατε. Να ζητήσετε συγγνώμη για τις διχαστικές φράσεις σας «ή εμείς ή αυτοί» , «ή τους τελειώνουμε ή μας τελειώνουν»».

Ο κ. Μητσοτάκης κάλεσε την κυβέρνηση να «απελευθερώσει τα Εξάρχεια και τα κατειλημμένα πανεπιστήμια» και να τελειώσει με τον Ρουβίκωνα. «Ο δήμαρχος Τήνου συνέλαβε τον Ρουβίκωνα. Εσείς δεν μπορείτε; Δεν θέλετε να το κάνετε σας, εμποδίζουν οι εκλεκτικές σας συγγένειες» υπογράμμισε.

Αναφερόμενος στη φράση του Νίκου Τόσκα ότι ο Ρουβίκωνας είναι «μωρό που μπουσουλάει» πρόσθεσε: «Αρα η μαμά θα το προστατεύσει με στοργή και προδέρμ».

Για να τονίσει σε υψηλούς τόνους: «Δεν σας επιτρέπω να αφήσετε ξανά το παραμικρό υπονοούμενο ότι η ΝΔ έχει οποιαδήποτε σχέση με βία. Εσείς κάψατε την Αθήνα το 2008, εσείς χαϊδέψατε τους αγανακτισμένους. Εσείς εξισώνατε τη βία των μνημονίων με τη βία των προπηλακισμών. Εσείς κ. Τσίπρα προσθέτατε πάντα ένα «αλλά» όταν έδερναν τους δικούς μας βουλευτές και της Δημοκρατική Συμπαράταξης. Πάντα με έναν αστερίσκο».

Υπενθυμίζεται ότι χθες ο Κυριάκος Μητσοτάκης έκανε δήλωση για την επίθεση της αναρχικής ομάδας στο ΣτΕ υποστηρίζοντας ότι «κάθε μορφή βίας είναι απαράδεκτη απ' όπου κι αν προέρχεται και εν τέλει υπονομεύει τη Δημοκρατία μας. Πόσο μάλλον η πρωτοφανής απόπειρα τρομοκράτησης της Δικαιοσύνης που συνέβη χθες με την έφοδο στο ΣτΕ».

Ολόκληρη η δήλωση του προέδρου της ΝΔ:

«Κάθε μορφή βίας είναι απαράδεκτη απ' όπου και αν προέρχεται και εν τέλει υπονομεύει τη Δημοκρατία μας. Πόσο μάλλον η πρωτοφανής απόπειρα τρομοκράτησης της Δικαιοσύνης που συνέβη χθες με την έφοδο στο ΣτΕ. Ούτε η χώρα, ούτε η Δικαιοσύνη, ούτε βέβαια οι πολίτες επιτρέπεται να γίνονται έρμαιο του κάθε Ρουβίκωνα ή άλλων ομάδων, τις οποίες η Κυβέρνηση, βέβαια, πολύ καλά γνωρίζει.

Ο κ. Τσίπρας ας υπερβεί, επιτέλους, τον εαυτό του. Και ας συνειδητοποιήσει ότι ο διχαστικός του λόγος μόνο ζημία προκαλεί στον τόπο. Κι ας διασφαλίσει, όπως οφείλει, το νόμο, την τάξη, την ασφάλεια, τη συνοχή της κοινωνίας και την ομαλή λειτουργία των θεσμών. Αυτή είναι, άλλωστε, η απαίτηση όλων των Ελλήνων, ανεξάρτητα από την ιδεολογική και πολιτική τους τοποθέτηση».